Novembru għalaq b’temp mill-isbaħ. Il-ġurnata kienet ideali għal xi mixja. Krew miċ-ċentru tal-aħbarijiet ingħaqad ma’ waħda miż-żjarat edukattivi li l-Awtorità tal-Ambjent u l-Ippjanar qed torganizza għall-pubbliku darbtejn f’xahar. Dak tal-lum iffoka fuq aspetti tal-wirt storiku fil-qalbha tar-Rabat u erħilha wkoll sa Għar il-Kbir. L-epoki differenti fl-istorja ta’ Malta ħallew il-legat tagħhom f’bosta binjiet u fdalijiet madwar il-pajjiż. Fiċ-ċentru tar-Rabat stajna napprezzaw kemm il-lokalità għandha wirt storiku għani. It-toroq imserrpin fl-imgħoddi kienu jagħmlu parti mill-belt antika tal-Imdina li kienet ferm akbar milli hi llum. B’mod kollettiv dawn it-toroq għandhom disinn partikolari li hu konservat mill-MEPA. “Hawnhekk hawn ħafna street scapes differenti li wieħed jista’ jara minn perjodu ruman influwenzi Għarab sallum kif ġie żviluppat minn nies differenti. Hawn diversi binjiet li huma protetti bħal knisja ta’ San Mark, Santu Spirtu u toroq bħal cosmana navarra li tiġbor dawn l-affarijiet kollha,” spjega Rene Attard. F’Santu Spirtu, li fl-imgħoddi kien jintuża bħala sptar u llum jilqa l-Arkivji Nazzjonali hemm l-eqdem spiżerija f’Malta li nbniet f’nofs is-seklu 14 u llum inbidlet f’mużew żgħir tal-istorja farmaċewtika. Waqt il-mixja saret spjegazzjoni ta’ x’mediċini kienu jintużaw sal-bidu tas-seklu li għadda. Miċ-ċentru urban tar-Rabat, il-mawra kompliet fl-ambjent rurali qrib il-Buskett, preċiżament f’Għar il-Kbir. Il-mixja mal-għar tlaqqgħek mal-fenomenu ta’ linji twal minquxa fl-art, magħrufa bħala Cart Ruts. Għal bosta snin, Għar il-Kbir kien ir-residenza ta’ għadd ta’ familji li qasmu l-għar bejniethom. Sa 180 sena ilu fil-kmamar fl-Għar il-Kbir kienu joqgħodu diversi familji. Il-kmamar li kienu mifrudin b’ħitan tas-sejjieħ kienu joqogħdu kemm il-familja kif ukoll il-bhejjem tagħhom. U waqt li konna f’Għar il-Kbir stajna ninnutaw li fi tmiem din il-ġimgħa xi persuni marru lura għal kif kienet il-ħajja f’dan l-għar sa l-ewwel snin ta’ żmien l-Ingliżi u raqdu saħansitra hawnhekk ‘il bogħod mill-istorbju u l-kumdita’ tal-ħajja urbana.